Popeye

***Popeye the Sailor***, **Popeye o mariño** (en inglés *Pop-eye* = ollo saltón) é un famoso personaxe de cómic e de curtametraxes de debuxos animados. Foi creado por Elzie Crisler Segar e apareceu por primeira vez na tira cómica ***Timble Theatre***, na edición do *The New York Evening Journal* do 17 de xaneiro de 1927. Desde o 1 de xaneiro de 2025, as primeiras versións do personaxe están no dominio público.

## Características 
A caracterización de **Popeye** é a dun mariñeiro independente cunha peculiar forma de falar, cos músculos dos antebrazos moi desenvolvidos e unha omnipresente pipa de cana de millo na súa boca. O seu estraño humor repártese nunha serie de estrañas aventuras ao longo do mundo e ten como eterna confrontación cos seus mortais inimigos e os seus máis queridos amigos. Nin que dicir que a característica máis coñecida deste personaxe é o consumo de espinacas que o convertían nun ser moi poderoso capaz de castigar aos seus inimigos, por moi poderosos que estes fosen.
[miniatura|thumbtime=10|*[Popeye the Sailor Meets Sindbad the Sailor*.]]
### Orixe da súa forza 
Un paxaro chamado Bernice proporcionaba a Popeye unha forza sobrehumana temporal cada vez que o acariñaba. Porén, a transición cara ao consumo de espinacas como fonte da súa forza foi un cambio introducido máis tarde, influenciado por razóns comerciais e de mercadotecnia, e, xunto con outras das súas características, non está aínda no dominio público. 

## Personaxe real 
**Frank "Rocky" Fiegel** foi a inspiración real para **Popeye**. "Rocky"era un mariñeiro de orixe polaca e posteriormente traballou nunha taberna en Chester, Illinois. Coñecido polo seu ollo "saltón" e a pipa sempre na boca, Fiegel destacaba pola súa forza e a súa habilidade para contar aventuras, aspectos que Elzie Crisler Segar incorporou ao seu personaxe. Segar, que coñeceu a Fiegel na súa mocidade, rendeulle homenaxe a través de Popeye, reflectindo a personalidade e as anécdotas de Fiegel nas tiras cómicas. A contribución de Fiegel á creación de Popeye foi recoñecida por Segar ata o final da súa vida, chegando a enviarlle diñeiro regularmente. Após a morte de Fiegel en 1947, a súa lápida incluíu a imaxe de Popeye e a inscrición "*Inspiración para o mariñeiro Popeye*".
[miniatura|*A Date To Skate*, curta de [1938.]]
Segundo unha lenda moi estendida, outros personaxes da serie tamén estaban baseados en persoas reais, como Olivia, baseada en Dora Paskel, unha comerciante alta e esvelta de Chester, co cabelo en coque, ou Dudu, inspirado en William "Windy Bill" Schuchert, amante das hamburguesas e primeiro empregador de Segar. 

## Na cultura popular 
En 1980, Robert Altman dirixiu o filme *Popeye*, protagonizado por Robin Williams. O set de rodaxe en Malta foi adaptado despois da gravación como parque temático. En 1982 foi publicado por Nintendo un videoxogo de plataformas de Popeye en 8bits. En 2004 foi lanzado un filme en animación 3D por ordenador.

Ao longo das décadas fixéronse numerosas estatuas para homenaxear o personaxe, a primeira delas en Crystal City, Texas, cidade cunha ampla produción de espinacas, para agradecerlle o aumento nas demanda desa verdura na década de 1930.

## Galería de imaxes 

Ficheiro:Popeye debut.jpg|Debut de Popeye na banda deseñada.
Ficheiro:PopeyeMeetsSindbad.png|Fotograma de Popeye e Sindbab.
Ficheiro:Olive-oyl-lilsweetpea1936.jpg|Olivia, a moza de Popeye, nas súas primeiras aparicións (1936)
Ficheiro:Popeye the Sailor Man is an apt symbol of the South Texas town near which huge spinach farms thrive. Crystal City, Texas LCCN2011633332.tif|Estatua en Crystal City, primeiro lugar en homenaxear a Popeye.
Ficheiro:Popeye Statue - panoramio.jpg|Estatua de Popeye en Chester.
Ficheiro:Escultura de Popeye El Marino.jpg|Estatua de Popeye en Orlando, Florida.
Ficheiro:Popeye, Am Holzhafen, Hamburg-Altona-Altstadt.jpg|Estatua de Popeye en Altona, Hamburgo.
Ficheiro:Alma, AR 002.jpg|Fonte de Popeye en Alma, Arcansas.
Ficheiro:Samsun 78.JPG|Figuras de Popeye e Olivia.
Ficheiro:Pueblo de Popeye, Mellieħa, isla de Malta, Malta, 2021-08-24, DD 02-03 PAN.jpg|Parque temático de Popeye en Mellieħa, illa de Malta.
Ficheiro:Stamp of Albania - 2003 - Colnect 373267 - Popeye walking.jpeg|Popeye nun selo postal de Albania.

## Notas 
## Véxase tamén 
### Outros artigos 
*Max Fleischer
*Betty Boop
*Woody Woodpecker
*Felix the Cat